title: Neuvoston päätös (EU) 2015/541, annettu 24 päivänä maaliskuuta 2015 , AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annetun päätöksen 2011/492/EU kumoamisesta

text:
               1.4.2015

               FI

               Euroopan unionin virallinen lehti

               L 88/13

         NEUVOSTON PÄÄTÖS (EU) 2015/541,
   annettu 24 päivänä maaliskuuta 2015,
   AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annetun päätöksen 2011/492/EU kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Cotonoussa 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen (1), jäljempänä ’AKT–EU-kumppanuussopimus’, sellaisena kuin se on muutettuna (2), ja erityisesti sen 96 artiklan,
   ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EU-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä (3) ja erityisesti sen 3 artiklan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvoston päätöksellä 2011/492/EU (4) saatettiin päätökseen AKT–EU-kumppanuussopimuksen 96 artiklan nojalla käydyt neuvottelut Guinea-Bissaun tasavallan kanssa ja toteutettiin kyseisen päätöksen liitteessä eritellyt aiheelliset toimenpiteet.

               (2)

               Aiheellisia toimenpiteitä jatkettiin 19 päivään heinäkuuta 2013 asti neuvoston päätöksen 2012/387/EU (5) ja sen jälkeen 19 päivään heinäkuuta 2014 asti neuvoston päätöksellä 2013/385/EU (6). Neuvoston päätöksellä 2014/467/EU (7) jatkettiin neuvoston päätöksen 2011/492/EU voimassaoloa yhdellä vuodella 19 päivään heinäkuuta 2015 asti, mutta keskeytettiin aiheellisten toimenpiteiden soveltaminen.

               (3)

               Guinea-Bissaussa järjestettiin rauhanomaiset, vapaat ja uskottavat parlamentti- ja presidentinvaalit 13 päivänä huhtikuuta ja 18 päivänä toukokuuta 2014, ja maa palasi perustuslailliseen järjestykseen.

               (4)

               Maan kehitykseen ja vakauteen tähtäävien toimenpiteiden täytäntöönpanoon sitoutunut osallistava hallitus on muodostettu ja neuvoston päätöksessä 2011/492/EU vahvistettujen 96 artiklan mukaisten sitoumusten toteuttamisessa on tapahtunut rohkaisevaa edistymistä.

               (5)

               Guinea-Bissaun tilanne on edelleen epävakaa, ja demokraattisesti valitut viranomaiset tarvitsevat kansainvälisten kumppaneiden tukea maan uudistusohjelman ja kehityssuunnitelman täytäntöönpanossa.

               (6)

               Jotta unioni voisi yhdessä kansainvälisten kumppaneiden kanssa tukea kansallisten viranomaisten pyrkimyksiä demokraattisten instituutioiden vahvistamiseksi ja vakauttamiseksi sekä edistää Guinea-Bissaun sosioekonomista kehitystä, neuvoston päätös 2011/492/EU olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Kumotaan neuvoston päätös 2011/492/EU.
   2 artikla
   Tämän päätöksen liitteessä oleva kirje toimitetaan Guinea-Bissaun viranomaisille.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 24 päivänä maaliskuuta 2015.

            Neuvoston puolesta

            Puheenjohtaja

         E. RINKĒVIČS

      (1)  EYVL L 317, 15.12.2000, s. 3.

      (2)  Sopimus Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun ja ensimmäisen kerran Luxemburgissa 25 päivänä kesäkuuta 2005 muutetun kumppanuussopimuksen muuttamisesta (EUVL L 287, 4.11.2010, s. 3).

      (3)  EYVL L 317, 15.12.2000, s. 376, sopimus sellaisena kuin se on muutettuna neuvostossa kokoontuneiden jäsenvaltioiden hallitusten edustajien sisäisellä sopimuksella AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä 18 päivänä syyskuuta 2000 tehdyn sisäisen sopimuksen muuttamisesta (EUVL L 247, 9.9.2006, s. 48).

      (4)  Neuvoston päätös 2011/492/EU, annettu 18 päivänä heinäkuuta 2011, AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä (EUVL L 203, 6.8.2011, s. 2).

      (5)  Neuvoston päätös 2012/387/EU, annettu 16 päivänä heinäkuuta 2012, päätökseen 2011/492/EU sisältyvien aiheellisten toimenpiteiden soveltamisajan jatkamisesta (EUVL L 187, 17.7.2012, s. 1).

      (6)  Neuvoston päätös 2013/385/EU, annettu 15 päivänä heinäkuuta 2013, päätökseen 2011/492/EU sisältyvien aiheellisten toimenpiteiden soveltamisajan jatkamisesta (EUVL L 194, 17.7.2013, s. 6).

      (7)  Neuvoston päätös 2014/467/EU, annettu 14 päivänä heinäkuuta 2014, neuvoston päätöksen 2011/492/EU voimassaolon jatkamisesta ja sen aiheellisten toimenpiteiden soveltamisen keskeyttämisestä (EUVL L 212, 18.7.2014, s. 12).

      LIITE

         Unionin kirje Guinea-Bissaun viranomaisille

      Arvoisa Guinea-Bissaun tasavallan presidentti
      Arvoisa Guinea-Bissaun tasavallan pääministeri
      Arvoisat vastaanottajat,
      Euroopan unioni (EU) pitää Guinea-Bissaussa viime vuoden aikana tapahtunutta edistystä erittäin rohkaisevana. Merkittävä käänne tapahtui maan järjestettyä huhti- ja toukokuussa 2014 rauhanomaiset ja uskottavat parlamenttivaalit, joilla maa sai demokraattisesti valitut viranomaiset ja osallistavan hallituksen, jonka uskomme olevan sitoutunut maan uudelleenrakentamiseen, demokraattisten instituutioiden vahvistamiseen ja siirtymiseen kohti sosiopoliittista vakautta ja taloudellista kehitystä.
      Kun otetaan huomioon perustuslailliseen järjestykseen palaaminen ja edistyminen Cotonoun sopimuksen 96 artiklan mukaisten Guinea-Bissaun sitoumusten noudattamisessa sekä sitoutumisenne niiden täytäntöönpanemiseen tarvittavien uudistusten ja toimien toteuttamiseen, haluamme ilmoittaa teille, että EU:n kehitysyhteistyötä Guinea-Bissaussa vuodesta 2011 lähtien rajoittaneet toimenpiteet on kumottu. Käynnistämme siis uudestaan täysimittaisen yhteistyön maanne kanssa.
      Koska Guinea-Bissaulla on yhä edessään monia poliittisia ja sosioekonomisia haasteita, kannustamme teitä pysymään yhtenäisinä ja jatkamaan ponnisteluja demokraattisten instituutioiden vahvistamiseksi sekä uudistamaan turvallisuusalaa näkyvästi, lujittamaan oikeusvaltioperiaatteen toteutumista, torjumaan korruptiota, rankaisemattomuutta ja huumausaineiden salakuljetusta sekä edistämään kestävää kehitystä. EU tukee teitä kaikkien näiden pyrkimysten saavuttamisessa.
      Cotonoun sopimuksen 96 artiklan mukaisten aiheellisten toimenpiteiden soveltamisen lopettaminen antaa meille mahdollisuuden olla mukana Guinea-Bissauta koskevan keskustelutilaisuuden järjestämisessä 25 päivänä maaliskuuta 2015 Brysselissä ja edistää kokonaisvaltaisesti sen onnistumista.
      Jatkamme myös yhdennentoista Euroopan kehitysrahaston kuulemis- ja valmisteluvaihetta yhteistyössä hallituksenne kanssa ja pyrimme mahdollisimman pian allekirjoittamaan maaohjelman, jolla tuetaan kunnianhimoisen uudistusohjelmanne täytäntöönpanoa.
      Kehitysyhteistyön jatkamisen lisäksi haluamme lujittaa Cotonoun sopimuksen 8 artiklan mukaista poliittista vuoropuhelua Guinea-Bissaun kanssa.

         Kunnioittavasti,

               Neuvoston puolesta

            F. MOGHERINI

               Euroopan unionin ulkoasioiden ja turvallisuuspolitiikan korkea edustaja

               Komission puolesta

            N. MIMICA

               Komission jäsen


title: Euroopan keskuspankin päätös (EU) 2017/935, annettu 16 päivänä marraskuuta 2016, sopivuutta ja luotettavuutta koskevien päätösten tekemistä sekä sopivuutta ja luotettavuutta koskevien vaatimusten arviointia koskevan toimivallan siirtämisestä (EKP/2016/42)

text:
               1.6.2017

               FI

               Euroopan unionin virallinen lehti

               L 141/21

         EUROOPAN KESKUSPANKIN PÄÄTÖS (EU) 2017/935,
   annettu 16 päivänä marraskuuta 2016,
   sopivuutta ja luotettavuutta koskevien päätösten tekemistä sekä sopivuutta ja luotettavuutta koskevien vaatimusten arviointia koskevan toimivallan siirtämisestä (EKP/2016/42)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 4 artiklan 1 kohdan e alakohdan,
   ottaa huomioon valvontatehtäviä koskevien säädösten päätöksentekovaltuuksien siirtämistä koskevista yleisistä säännöistä 16 päivänä marraskuuta 2016 annetun Euroopan keskuspankin päätöksen (EU) 2017/933 (EKP/2016/40) (2) ja erityisesti sen 4 artiklan,
   sekä katsoo seuraavaa:

               (1)

               Euroopan keskuspankki on merkittävien luottolaitosten toimivaltaisena viranomaisena velvollinen varmistamaan asetuksen (EU) N:o 1024/2013 4 artiklan 1 kohdan e alakohdan ja Euroopan keskuspankin asetuksen (EU) N:o 468/2014 (EKP/2014/17) (3) 93 ja 94 artiklan mukaisesti, että näiden yhteisöjen ylimmät hallintoelimet täyttävät sopivuutta ja luotettavuutta koskevat vaatimukset.

               (2)

               Euroopan parlamentin ja neuvoston direktiivin 2013/36/EU (4) 91 artiklassa vaaditaan että a) valvottavien yhteisöjen ylimmän hallintoelimen jäsenten on oltava aina riittävän hyvämaineisia ja heillä on aina oltava tehtäviensä suorittamiseen riittävä tietämys, taidot ja kokemus, minkä lisäksi ylimmällä hallintoelimellä on kokonaisuutena oltava riittävä tietämys, taidot ja kokemus, jotta se voi ymmärtää laitoksen toimintaa, b) ylimmän hallintoelimen kaikkien jäsenten on käytettävä riittävästi aikaa tehtäviensä hoitamiseen laitoksessa ja, ottaen huomioon yksilölliset olosuhteet ja laitoksen toiminnan luonne, laajuus ja monimuotoisuus, kunkin ylimmän hallintoelimen jäsenen hoidettavana olevien johtotehtävien määrä ei saa ylittää tiettyä lukumäärää, c) ylimmän hallintoelimen kunkin jäsenen on toimittava rehellisesti, lahjomattomasti ja riippumattomasti, ja d) valvottavien yhteisöjen on otettava käyttöön toimintapolitiikka, jolla edistetään monimuotoisuutta ylimmässä hallintoelimessä.

               (3)

               Asetuksen (EU) N:o 1024/2013 4 artiklan 3 kohdan mukaisesti EKP soveltaa valvontatehtäviään hoitaessaan kaikkea asiaa koskevaa unionin lainsäädäntöä, ja jos kyseinen lainsäädäntö koostuu direktiiveistä, sellaista kansallista lainsäädäntöä, jolla nämä direktiivit saatetaan osaksi kansallista lainsäädäntöä. EKP:n on myös noudatettava Euroopan pankkiviranomaisen (EPV) laatimia ja komission Euroopan parlamentin ja neuvoston asetuksen (EU) N:o 1093/2010 (5) 10–15 artiklan mukaisesti hyväksymiä sitovia teknisiä sääntely- ja täytäntöönpanostandardeja. EKP:n on pyrittävä kaikin tavoin noudattamaan EPV:n asetuksen (EU) N:o 1093/2010 16 artiklan mukaisesti antamia ohjeita ja suosituksia sekä EPV:n mainitun asetuksen mukaisesti laatimaa eurooppalaista valvontakäsikirjaa.

               (4)

               Euroopan pankkiviranomaisen ohjeiden EBA/GL/2012/06 (6) mukaan jäsenen sopivuuden arvioinnissa olisi kokemusta ja mainetta koskevien kriteerien lisäksi otettava huomioon myös muut hallintoelimen toimintaan liittyvät asianmukaiset kriteerit. Niitä ovat mahdolliset eturistiriidat, kyky varata riittävästi aikaa tehtävien hoitamiseen, jäsenen mahdollisuus suorittaa tehtävänsä riippumattomasti ilman muiden sopimatonta vaikutusta, ylimmän hallintoelimen yleinen kokoonpano sekä siltä edellytetty kollektiivinen tietämys ja asiantuntemus. Tämä ei rajoita direktiivin 2013/36/EU 88 artiklassa tarkoitettua laitoksen ohjaus- ja hallintojärjestelmien täytäntöönpanon arviointia.

               (5)

               Direktiivin 2013/36/EU 91 artiklan täytäntöönpanevan kansallisen lainsäädännön lisäksi sopivuutta ja luotettavuutta koskevissa EKP:n päätöksissä olisi varmistettava muissa sovellettavissa kansallisissa säännöksissä vahvistettujen vaatimusten noudattaminen. Tästä syystä arviointi siitä, voidaanko tietty päätös antaa delegoituna päätöksenä, ei vaikuta sovellettavassa lainsäädännössä asetettujen sopivuutta ja luotettavuutta koskevien vaatimusten täyttymisen arviointiin.

               (6)

               EKP joutuu toimivaltaisena viranomaisena vuosittain antamaan huomattavan määrän sopivuutta ja luotettavuutta koskevia päätöksiä. Päätöksentekomenettelyn helpottamiseksi tarvitaan delegointipäätös tällaisten päätösten antamiseen liittyen. Euroopan unionin tuomioistuin on vahvistanut, että toimivaltuuksien delegoiminen voi olla välttämätöntä, jotta viranomainen, jonka on tehtävä huomattava määrä päätöksiä, pystyy täyttämään tehtävänsä. Vastaavasti Euroopan unionin tuomioistuin on vahvistanut, että kaikissa institutionaalisissa järjestelmissä on olemassa periaate, jonka mukaan on tarpeen varmistaa päätöksentekoelimen toimintakyky (7).

               (7)

               Päätöksentekovallan siirtämisen pitäisi olla vähäistä ja oikeasuhteista, ja toimivallan siirron laajuus pitäisi määritellä selvästi.

               (8)

               Päätöksessä (EU) 2017/933 (EKP/2016/40) täsmennetään delegoitujen valvontapäätösten antamisessa noudatettava menettely sekä henkilöt, joille päätöksentekovaltuuksia voidaan siirtää. Kyseinen päätös ei vaikuta EKP:n valvontatehtävien hoitoon eikä valvontaelimen toimivaltaan esittää EKP:n neuvostolle valmiita päätösluonnoksia.

               (9)

               Jos tässä päätöksessä vahvistetut delegoidun päätöksen antamisen edellytykset eivät täyty, sopivuutta ja luotettavuutta koskevat päätökset olisi tehtävä asetuksen (EU) N:o 1024/2013 26 artiklan 8 kohdan ja päätöksen EKP/2004/2 (8) 13 g artiklan mukaisessa vastustamattajättämismenettelyssä.

               (10)

               Jos katsotaan, että jäsen ei täytä sopivuutta ja luotettavuutta koskevia vaatimuksia, sopivuutta ja luotettavuutta koskevaa päätöstä ei tulisi tehdä delegoidulla päätöksellä vaan vastustamattajättämismenettelyllä. Näin ollen olisi jätettävä riittävästi aikaa vastustamattajättämismenettelylle, jos ei ole mahdollista määrittää etukäteen, voidaanko delegoitu päätös antaa. Tästä syystä päätös olisi annettava vastustamattajättämismenettelyssä, jos kansallinen toimivaltainen viranomainen ei ole toimittanut EKP:lle luonnosta delegoiduksi päätökseksi vähintään 20 päivää ennen sopivuutta ja luotettavuutta koskevan päätöksen antamiselle kansallisessa lainsäädännössä asetetun määräajan päättymistä. Päätös olisi annettava vastustamattajättämismenettelyssä myös, jos kansallisen toimivaltaisen viranomaisen toimittamat tiedot ovat riittämättömät tai arviointi on monimutkainen ja yksikönjohtajilla on tämän johdosta epäilyksiä siitä, täyttääkö jäsen sopivuutta ja luotettavuutta koskevat vaatimukset,

         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä tarkoitetaan

               (1)

               ’sopivuutta ja luotettavuutta koskevilla vaatimuksilla’ vaatimuksia, jotka merkittävän valvottavan yhteisön ylimmän hallintoelimen jäsenten on aina täytettävä direktiivin 2013/36/EU 91 artiklan ja minkä tahansa muun sovellettavan lainsäädännön mukaisesti,

               (2)

               ’sopivuutta ja luotettavuutta koskevalla päätöksellä’ EKP:n päätöstä, jossa todetaan, täyttääkö henkilö sopivuutta ja luotettavuutta koskevat vaatimukset,

               (3)

               ’sovellettavalla lainsäädännöllä’ mitä tahansa sopivuus- ja luotettavuusarvioinnin kannalta relevanttia asetuksen (EU) N:o 1024/2013 4 artiklan 3 kohdassa tarkoitettua unionin lainsäädäntöä,

               (4)

               ’osallistuvalla jäsenvaltiolla’ asetuksen (EU) N:o 1024/2013 2 artiklan 1 kohdassa määriteltyä osallistuvaa jäsenvaltiota;

               (5)

               ’merkittävällä valvottavalla yhteisöllä’ asetuksen (EU) N:o 468/2014 (EKP/2014/17) 2 artiklan 16 kohdassa määriteltyä merkittävää valvottavaa yhteisöä;

               (6)

               ’valvottavalla yhteisöllä’ asetuksen (EU) N:o 468/2014 (EKP/2014/17) 2 artiklan 20 kohdassa tarkoitettua valvottavaa yhteisöä,

               (7)

               ’merkittävällä valvottavalla ryhmittymällä’ asetuksen (EU) N:o 468/2014 (EKP/2014/17) 2 artiklan 22 kohdassa määriteltyä merkittävää valvottavaa ryhmittymää,

               (8)

               ’delegoidulla päätöksellä’ EKP:n neuvoston päätöksen (EU) 2017/933 (EKP/2016/40) mukaisesti siirretyn toimivallan nojalla tehtyä päätöstä,

               (9)

               ’ylimmällä hallintoelimellä’ direktiivin 2013/36/EU 3 artiklan 1 kohdan 7 alakohdassa määriteltyä ylintä hallintoelintä, jollei kyseisen direktiivin 3 artiklan 2 kohdasta muuta johdu,

               (10)

               ’jäsenellä’ ehdotettua tai nimitettyä ylimmän hallintoelimen jäsentä tai tapauksen mukaan henkilöä, jota on ehdotettu tai joka on nimitetty keskeisistä toiminnoista vastaavaksi henkilöksi sovellettavan lainsäädännön mukaisesti määritellyllä tavalla,

               (11)

               ’yksikönpäälliköillä’ EKP:n yksiköiden päälliköitä, joille on siirretty toimivalta tehdä yhteisesti sopivuutta ja luotettavuutta koskevia päätöksiä,

               (12)

               ’kansallisella toimivaltaisella viranomaisella’ asetuksen (EU) N:o 1024/2013 2 artiklan 2 kohdassa määriteltyä kansallista toimivaltaista viranomaista,

               (13)

               ’vastustamattajättämismenettelyllä’ asetuksen (EU) N:o 1024/2013 26 artiklan 8 kohdassa vahvistettua ja päätöksessä EKP/2004/2 13 g artiklassa täsmennettyä menettelyä,

               (14)

               ’sopivuuden ja luotettavuuden arviointioppaalla’ tämän nimistä asiakirjaa, joka hyväksytään ja jota muutetaan säännöllisin väliajoin vastustamattajättämismenettelyssä; opas julkaistaan EKP:n verkkosivuilla, ja se sisältää ohjeita sopivuuden ja luotettavuuden arvioimisen suorittamisesta,

               (15)

               ’luottolaitoksella’ Euroopan parlamentin ja neuvoston asetuksen (EU) N:o 575/2013 (9) 4 artiklan 1 kohdan 1 alakohdassa määriteltyä luottolaitosta.

         2 artikla
   Sopivuutta ja luotettavuutta koskeviin päätöksiin liittyvän toimivallan siirto
   1.   EKP:n neuvosto siirtää päätöksen (EU) 2017/933 (EKP/2016/40) 4 artiklan mukaisesti toimivallan tehdä sopivuutta ja luotettavuutta koskevia päätöksiä yksikönpäälliköille, jotka johtokunta on kyseisen päätöksen 5 artiklan mukaisesti nimittänyt.
   2.   Yksikönpäälliköt tekevät delegoituja päätöksiä tämän päätöksen ja sovellettavan lainsäädännön mukaisesti.
   3 artikla
   Toimivallan siirron laajuus
   1.   Sopivuutta ja luotettavuutta koskevia päätöksiä ei saa tehdä delegoidulla päätöksellä jos asianomainen valvottava yhteisö on

               a)

               korkeimmalla konsolidointitasolla osallistuvissa jäsenvaltioissa oleva valvottava yhteisö merkittävässä valvottavassa ryhmittymässä,

               b)

               luottolaitos, jonka varojen kokonaisarvo on merkittävässä valvottavassa ryhmittymässä suurin, jos tämä on eri yhteisö kuin a alakohdassa mainittu yhteisö,

               c)

               merkittävä valvottava yhteisö, jotka ei kuulu merkittävään valvottavaan ryhmittymään.

         2.   Sopivuutta ja luotettavuutta koskevaa päätöstä ei saa tehdä delegoidulla päätöksellä, jos

               a)

               sopivuutta ja luotettavuutta koskevassa päätöksessä todetaan, että jäsen ei täytä sopivuutta ja luotettavuutta koskevia vaatimuksia, tai

               b)

               sopivuutta ja luotettavuutta koskeva päätös sisältää ehtoja, paitsi jos tällaiset ehdot ovat tarpeen sen varmistamiseksi, että jäsen täyttää sopivuutta ja luotettavuutta koskevat vaatimukset, ja ehdoista on sovittu kirjallisesti.

         3.   Sopivuutta ja luotettavuutta koskevaa päätöstä ei saa tehdä delegoidulla päätöksellä, jos EKP:lle toimitettujen tietojen perusteella

               a)

               jäsen on vastaajana rikosoikeudenkäynnissä tai on tuomittu rikoksesta ensimmäisessä tai ylimmässä oikeusasteessa, taikka

               b)

               jäsen on tai on ollut esitutkinnan kohteena taikka täytäntöönpanotoimi tai hallinnollinen seuraamus on vireillä tai on langetettu jäsenelle rahoituspalvelulainsäädännön tai -sääntelyn noudattamatta jättämisen perusteella.

         4.   Sopivuutta ja luotettavuutta koskevaa päätöstä ei saa tehdä delegoidulla päätöksellä, jos

               a)

               kansallinen toimivaltainen viranomainen ei ole toimittanut EKP:lle luonnosta delegoiduksi päätökseksi vähintään 20 päivää ennen sopivuutta ja luotettavuutta koskevan päätöksen antamiselle sovellettavassa lainsäädännössä asetetun määräajan päättymistä tai

               b)

               tietojen riittämättömyys tai arvioinnin monimutkaisuus edellyttävät, että sopivuutta ja luotettavuutta koskeva päätös tehdään vastustamattajättämismenettelyssä.

         5.   Jos sopivuutta ja luotettavuutta koskevaa päätöstä ei saa 1–4 kohdan mukaan tehdä delegoidulla päätöksellä, se on tehtävä sovellettavan lainsäädännön mukaisesti ja vastustamattajättämismenettelyssä.
   6.   Jos 2–4 kohtaa sovellettaessa sopivuutta ja luotettavuutta koskevien vaatimusten arviointi koskee useampaa kuin yhtä ylimmän hallintoelimen jäsentä eikä päätöstä voida tehdä delegoidulla päätöksellä yhden tai useamman jäsenen osalta, arvioinnin tuloksesta on tehtävä kaksi sopivuutta ja luotettavuutta koskevaa päätöstä. Yksi päätös on tehtävä sovellettavan lainsäädännön mukaisesti ja vastustamattajättämismenettelyssä ja toinen delegoidulla päätöksellä.
   4 artikla
   Sopivuuden ja luotettavuuden arviointi
   Sopivuutta ja luotettavuutta koskevien vaatimusten arviointi on tehtävä sovellettavan lainsäädännön mukaisesti siten, että sopivuuden ja luotettavuuden arviointiopas (arviointiperusteita koskeva luku) otetaan huomioon seuraavien edellytysten osalta:

               a)

               Kokemus. Jäsenellä on oltava tehtävänsä hoidossa tarvitsemansa tiedot, taidot ja kokemus.

               b)

               Maine. Valvottavan yhteisön järkevän ja vakaan hoidon varmistamiseksi ylimmän hallintoelimen jäsenten on aina oltava riittävän hyvämaineisia. Hyvämaineisuuden arviointiin ei sovelleta suhteellisuusperiaatetta.

               c)

               Mahdolliset eturistiriidat ja riippumattomuus. Jäsenellä on oltava kyky toimia riippumattomasti. Mahdollisten eturistiriitojen ja riippumattomuuden arvioinnin osana arvioidaan myös valvottavan yhteisön sellaiset hallinto- ja ohjausjärjestelyjen, joilla voidaan julkistaa, rajata, hallita ja ehkäistä eturistiriitoja.

               d)

               Riittävä aika tehtävien hoitamiseen. Jäsenen on voitava käyttää riittävästi aikaa tehtäviensä hoitamiseen valvottavassa yhteisössä. Arviointiin voivat vaikuttaa useat seikat, kuten jäsenen johtotehtävien lukumäärä, valvottavan yhteisön toiminnan luonne, laajuus ja monimuotoisuus ja muut relevantit sitoumukset.

               e)

               Sopivuus kokonaisuuden kannalta. Jäsenen sopivuutta ylimmän hallintoelimen kokonaisuuden kannalta arvioidaan häntä koskevan ensimmäisen sopivuus- ja luotettavuusarvioinnin yhteydessä siten, että otetaan huomioon valvottavan yhteisön hallinnoinnin ja ohjauksen jatkuva valvonta sekä ylimmän hallintoelimen itsearviointi, jonka on keskityttävä erityisesti ylimmän hallintoelimen kokoonpanoon ja sen sopivuuteen kokonaisuutena.

         5 artikla
   Siirtymäsäännös
   Tätä päätöstä ei sovelleta ehdotuksiin sopivuutta ja luotettavuutta koskeviksi päätöksiksi, jotka kansallinen toimivaltainen viranomainen on toimittanut EKP:lle ennen tämän päätöksen voimaantuloa.
   6 artikla
   Voimaantulo
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tehty Frankfurt am Mainissa 16 päivänä marraskuuta 2016.

            EKP:n puheenjohtaja

         Mario DRAGHI

      (1)  EUVL L 287, 29.10.2013, s. 63.

      (2)  Katso tämän virallisen lehden sivu 14.

      (3)  Euroopan keskuspankin asetus (EU) N:o 468/2014, annettu 16 päivänä huhtikuuta 2014, kehyksen perustamisesta YVM:n puitteissa tehtävälle yhteistyölle Euroopan keskuspankin ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) (EKP/2014/17) (EUVL L 141, 14.5.2014, s. 1).

      (4)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).

      (5)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).

      (6)  Euroopan pankkiviranomaisen ohjeet, annettu 22 päivänä marraskuuta 2012. ylimmän hallintoelimen jäsenten ja keskeisistä toiminnoista vastaavien henkilöiden sopivuuden arviointia varten

      (7)  Euroopan unionin tuomioistuimen tuomio, annettu 23 päivänä syyskuuta 1986, Chemie BV ja AKZO Chemie UK Ltd v Commission, 5/85, ECLI:EU:C:1986:328, 37 kohta, ja Euroopan unionin tuomioistuimen tuomio 26 päivänä toukokuuta 2005, Carmine Salvatore Tralli v EKP, C-301/02 P, ECLI:EU:C:2005:306, 59 kohta.

      (8)  Päätös EKP/2004/2, tehty 19 päivänä helmikuuta 2004, Euroopan keskuspankin työjärjestyksen hyväksymisestä (EUVL L 80, 18.3.2004, s. 33).

      (9)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).


title: Neuvoston päätös (YUTP) 2017/915, annettu 29 päivänä toukokuuta 2017, asekauppasopimuksen täytäntöönpanoa tukevista unionin tiedotustoimista

text:
               30.5.2017

               FI

               Euroopan unionin virallinen lehti

               L 139/38

         NEUVOSTON PÄÄTÖS (YUTP) 2017/915,
   annettu 29 päivänä toukokuuta 2017,
   asekauppasopimuksen täytäntöönpanoa tukevista unionin tiedotustoimista
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Yhdistyneiden kansakuntien yleiskokous hyväksyi 2 päivänä huhtikuuta 2013 asekauppasopimuksen. Asekauppasopimus avattiin allekirjoitettavaksi 3 päivänä kesäkuuta 2013, ja se tuli voimaan 24 päivänä joulukuuta 2014. Kaikki jäsenvaltiot ovat asekauppasopimuksen osapuolia.

               (2)

               Asekauppasopimuksen tavoitteena on ottaa käyttöön mahdollisimman tiukat yhteiset kansainväliset vaatimukset tavanomaisten aseiden laillisen kaupan sääntelemiseksi sekä tavanomaisten aseiden laittoman kaupan estämiseksi ja lopettamiseksi ja niiden tarkoituksenvastaisten siirtojen estämiseksi. Keskeisiä haasteita ovat asekauppasopimuksen tehokas täytäntöönpano osapuolina olevissa valtioissa ja sen yleismaailmallinen soveltaminen pitäen mielessä, että kansainvälisen asekaupan säänteleminen on maailmanlaajuinen pyrkimys. Edistääkseen näihin haasteisiin vastaamista neuvosto hyväksyi 16 päivänä joulukuuta 2013 päätöksen 2013/768/YUTP (1) laajentaen siten vientivalvontaan liittyvää unionin avustustoimintaa asekauppasopimusta koskeviin toimiin.

               (3)

               Päätöksen 2013/768/YUTP perusteella toteutettuja toimia on kohdistettu 16 edunsaajamaahan, ja ne ovat kattaneet monia aloja, jotka ovat tärkeitä aseiden siirron kansallisen valvontajärjestelmän perustamisessa ja kehittämisessä asekauppasopimuksen toimeksiannon mukaisesti. Yhteistyö on alkanut lupaavasti monien sellaisten maiden kanssa, joihin ei koskaan aiemmin ollut kohdistettu muita unionin vientivalvontaan liittyviä avustustoimia, mikä kuvastaa asekauppasopimuksen maailmanlaajuista luonnetta. Näitä maita koskevat jatkotoimet ovat siksi suositeltavia sen varmistamiseksi, että edistyminen on kestävää, ja myös näiden edunsaajamaiden itsensä toteuttamien alueellisten tiedotustoimien kannustamiseksi.

               (4)

               Päätöksen 2013/768/YUTP kohteena olevia edunsaajamaita koskevien toimien jatkamisen lisäksi on suositeltavaa soveltaa kysyntään perustuvaa lähestymistapaa, jolloin avustustoimet voitaisiin aktivoida niiden maiden pyynnöstä, jotka ovat todenneet asekauppasopimuksen täytäntöönpanoon liittyviä tarpeita. Tällainen lähestymistapa on osoittautunut oikeudenmukaiseksi ja onnistuneeksi avun antamisessa maille, jotka ovat unionin apua pyytämällä ilmaisseet asekauppasopimusta koskevan sitoutumisensa ja vastuunottonsa. Tässä päätöksessä säilytetään näin ollen tietyt toimet, jotka ovat saatavilla pyynnöstä.

               (5)

               Neuvoston päätöksen (YUTP) 2015/2309 (2) nojalla unionin apua on annettu useille unionin itäisessä ja eteläisessä lähinaapurustossa sijaitseville maille. Unioni on jo pitkään toteuttanut vientivalvonnan avustustoimia kaksikäyttötuotteiden alalla vakautta ja rauhaa edistävän välineensä puitteissa, jolla tuetaan kaksikäyttötuotteiden tehokkaan vientivalvonnan luomiseen ja täytäntöönpanoon tarvittavien oikeudellisten kehysten ja niiden edellyttämien institutionaalisten voimavarojen kehittämistä. Vakautta ja rauhaa edistävän välineen sekä neuvoston yhteisen toiminnan 2006/419/YUTP (3), neuvoston yhteisen toiminnan 2008/368/YUTP (4) ja neuvoston päätöksen 2013/391/YUTP (5) avulla unioni tukee myös Yhdistyneiden kansakuntien turvallisuusneuvoston päätöslauselman 1540 (2004) täytäntöönpanoa; kyseisessä päätöslauselmassa edellytetään joukkotuhoaseisiin kuuluvien tuotteiden siirron tehokasta valvontaa.
               YK:n turvallisuusneuvoston päätöslauselman 1540 (2004) täytäntöönpanoa varten ja kaksikäyttötuotteiden vientivalvontaa koskevien unionin avustusohjelmien puitteissa kehitetyt tarkastukset parantavat kokonaisvalmiutta panna asekauppasopimus tehokkaasti täytäntöön, koska monissa tapauksissa kaksikäyttötuotteiden vientivalvontaa koskevat lait, siihen sovellettavat hallinnolliset menettelyt ja siitä vastaavat virastot ovat päällekkäisiä tavanomaisten aseiden vientivalvontaa koskevien lakien, siihen sovellettavien hallinnollisten menettelyjen ja siitä vastaavien virastojen kanssa. Sen vuoksi on välttämätöntä varmistaa, että kaksikäyttötuotteiden vientivalvonnan alalla toteutettavat toimet ja asekauppasopimuksen täytäntöönpanoa tukevat toimet koordinoidaan tarkasti keskenään.

               (6)

               Tässä päätöksessä säädettyjen toimien suuren kokonaismäärän vuoksi on perusteltua käyttää kahta toteuttavaa organisaatiota, jotta työmäärä voidaan jakaa tehokkaasti. Neuvosto ja komissio ovat valtuuttaneet Saksan talous- ja vientivalvontaviraston (Bundesamt für Wirtschaft und Ausfuhrkontrolle, jäljempänä ’BAFA’), aiempien vientivalvontaan liittyvien hankkeiden toteuttamiseen. BAFAlla on siten paljon tietämystä ja asiantuntemusta. Expertise France on vastuussa EU:n P2P-vientivalvontaohjelman kaksikäyttötuotteisiin liittyvistä hankkeista, jotka rahoitetaan vakautta ja rauhaa edistävästä välineestä. Sen asema tämän päätöksen täytäntöönpanossa auttaa varmistamaan asianmukaisen koordinoinnin kaksikäyttötuotteisiin liittyvien hankkeiden kanssa,

         ON HYVÄKSYNYT TÄMÄN PÄÄTÖKSEN:
   1 artikla
   1.   Unioni toteuttaa asekauppasopimuksen tehokkaan täytäntöönpanon ja yleismaailmallisen soveltamisen tueksi toimia, joilla on seuraavat tavoitteet:

               a)

               useiden valtioiden tukeminen aseiden siirron valvontajärjestelmien tehostamisessa asekauppasopimuksen panemiseksi tehokkaasti täytäntöön;

               b)

               asiaankuuluvien kansallisten ja alueellisten viranomaisten sekä kansalaisyhteiskunnan sidosryhmien asekauppasopimusta koskevan tietoisuuden ja vastuunoton lisääminen kansallisella ja alueellisella tasolla.

         2.   Edellä 1 kohdassa tarkoitettujen tavoitteiden saavuttamiseksi unioni toteuttaa seuraavat hanketoimet:

               a)

               edunsaajamaiden avustaminen tarpeen mukaan niiden laatiessa, saattaessa ajan tasalle ja pannessa täytäntöön asiaan liittyviä lainsäädännöllisiä ja hallinnollisia toimenpiteitä, joilla pyritään luomaan asekauppasopimuksen vaatimusten mukainen tehokas aseiden siirron valvontajärjestelmä ja kehittämään sitä;

               b)

               edunsaajamaiden lupa- ja valvontaviranomaisten asiantuntemuksen ja valmiuksien parantaminen aseiden siirtoa koskevien tarkastusten asianmukaisen toteutuksen ja valvonnan varmistamiseksi erityisesti vaihtamalla parhaita käytäntöjä, tarjoamalla koulutusta ja antamalla mahdollisuus käyttää asiaankuuluvia tietolähteitä;

               c)

               avoimuuden edistäminen kansainvälisessä asekaupassa asekauppasopimuksen avoimuutta koskevien vaatimusten pohjalta;

               d)

               asekauppasopimukseen liittyvän kestävän sitoutumisen edistäminen edunsaajamaissa ja niiden naapurustossa osallistamalla asiaankuuluvat kansalliset ja alueelliset sidosryhmät, kuten kansalliset parlamentit, toimivaltaiset alueelliset organisaatiot ja kansalaisyhteiskunnan edustajat, joiden pitkän tähtäimen etuun kuuluu asekauppasopimuksen tehokkaan täytäntöönpanon valvonta.

         Liitteessä on yksityiskohtainen kuvaus tässä kohdassa tarkoitetuista hanketoimista.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitettujen hanketoimien teknisestä täytäntöönpanosta vastaavat BAFA ja Expertise France.
   3.   BAFA ja Expertise France suorittavat tehtävänsä korkean edustajan alaisuudessa. Tätä tarkoitusta varten korkea edustaja sopii tarvittavista järjestelyistä BAFAn ja Expertise Francen kanssa.
   3 artikla
   1.   Rahoitusohje 1 artiklan 2 kohdassa tarkoitettujen hanketoimien toteuttamiseksi on 7 178 924,36 euroa. Koko hankkeen arvioitu kokonaisbudjetti on 8 368 151,36 euroa. Rahoitusohjeen ulkopuolelle jäävä osuus arvioidusta budjetista katetaan Saksan liittotasavallan hallituksen ja Expertise Francen osarahoituksella.
   2.   Edellä 1 kohdassa vahvistetun rahoitusohjeen määrällä rahoitettavien menojen hallinnointiin sovelletaan unionin talousarvioon sovellettavia menettelyjä ja sääntöjä.
   3.   Komissio valvoo, että 1 kohdassa tarkoitettuja menoja hallinnoidaan asianmukaisesti. Tätä tarkoitusta varten se tekee tarvittavat rahoitussopimukset BAFAn ja Expertise Francen kanssa. Rahoitussopimuksissa määrätään, että BAFAn ja Expertise Francen on varmistettava unionin osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetut rahoitussopimukset mahdollisimman pian tämän päätöksen tultua voimaan. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
   4 artikla
   1.   Korkea edustaja tiedottaa neuvostolle tämän päätöksen täytäntöönpanosta hankkeen toteuttavien organisaatioiden säännöllisesti laatimien raporttien perusteella. Raportteja käytetään neuvoston suorittaman arvioinnin perustana.
   2.   Komissio toimittaa tietoja 1 artiklan 2 kohdassa tarkoitettujen hanketoimien toteuttamisen rahoitusnäkökohdista.
   5 artikla
   Tämä päätös tulee voimaan päivänä, jona se hyväksytään.
   Sen voimassaolo päättyy 36 kuukauden kuluttua 3 artiklan 3 kohdassa tarkoitettujen rahoitussopimusten tekemisestä tai, jos näitä rahoitussopimuksia ei ole sinä aikana tehty, kuuden kuukauden kuluttua päätöksen hyväksymispäivästä.

      Tehty Brysselissä 29 päivänä toukokuuta 2017.

            Neuvoston puolesta

            Puheenjohtaja

         C. CARDONA

      (1)  Neuvoston päätös 2013/768/YUTP, annettu 16 päivänä joulukuuta 2013, asekauppasopimuksen täytäntöönpanoa Euroopan turvallisuusstrategian puitteissa tukevista EU:n toimista (EUVL L 341, 18.12.2013, s. 56).

      (2)  Neuvoston päätös (YUTP) 2015/2309, annettu 10 päivänä joulukuuta 2015, tehokkaan asevientivalvonnan edistämisestä (EUVL L 326, 11.12.2015, s. 56).

      (3)  Neuvoston yhteinen toiminta 2006/419/YUTP, 12 päivältä kesäkuuta 2006, Yhdistyneiden Kansakuntien turvallisuusneuvoston päätöslauselman 1540 (2004) täytäntöönpanon tukemisesta osana joukkotuhoaseiden leviämisen vastaisen Euroopan unionin strategian täytäntöönpanoa (EUVL L 165, 17.6.2006, s. 30).

      (4)  Neuvoston yhteinen toiminta 2008/368/YUTP, hyväksytty 14 päivänä toukokuuta 2008, Yhdistyneiden Kansakuntien päätöslauselman 1540 (2004) täytäntöönpanon tukemisesta joukkotuhoaseiden leviämisen vastaisen EU:n strategian täytäntöönpanon puitteissa (EUVL L 127, 15.5.2008, s. 78).

      (5)  Neuvoston päätös 2013/391/YUTP, annettu 22 päivänä heinäkuuta 2013, joukkotuhoaseiden ja niiden maaliinsaattamisjärjestelmien leviämisen estämisestä annetun Yhdistyneiden kansakuntien turvallisuusneuvoston päätöslauselman 1540 (2004) käytännön täytäntöönpanon tukemisesta (EUVL L 198, 23.7.2013, s. 40).

      LIITE
      1.   Unionin tuen tausta ja perustelut
      Tämä päätös pohjautuu aikaisempiin neuvoston päätöksiin, joilla tuetaan asekauppasopimukseen johtanutta YK:n prosessia sekä asekauppasopimuksen tehokkaan täytäntöönpanon ja yleismaailmallisen soveltamisen edistämistä (1). YK:n yleiskokous hyväksyi asekauppasopimuksen 2 päivänä huhtikuuta 2013, ja se tuli voimaan 24 päivänä joulukuuta 2014.
      Asekauppasopimuksen nimenomaisena tavoitteena on ottaa käyttöön mahdollisimman tiukat yhteiset kansainväliset vaatimukset tavanomaisten aseiden kansainvälisen kaupan sääntelemiseksi tai sääntelyn parantamiseksi, tavanomaisten aseiden laittoman kaupan estämiseksi ja lopettamiseksi ja niiden tarkoituksenvastaisten siirtojen estämiseksi. Sen tarkoituksena on edistää kansainvälistä ja alueellista rauhaa, turvallisuutta ja vakautta; vähentää inhimillistä kärsimystä ja edistää sen osapuolina olevien valtioiden yhteistyötä, avoimuutta ja vastuullista toimintaa tavanomaisten aseiden kansainvälisessä kaupassa luottamuksen rakentamiseksi osapuolina olevien valtioiden välille. Asekauppasopimuksen tavoite ja tarkoitus sopivat siten yhteen ulko- ja turvallisuuspolitiikkaa koskevan unionin kokonaistavoitteen kanssa, joka on kirjattu Euroopan unionista tehdyn sopimuksen 21 artiklaan.
      Sen jälkeen, kun asekauppasopimus hyväksyttiin vuonna 2013, tärkeimmät haasteet ovat nyt sen tehokas täytäntöönpano ja yleismaailmallinen soveltaminen.
      Koska näihin haasteisiin vastaaminen edellyttää keskeisesti vientivalvontaan liittyvää avustus- ja tiedotustoimintaa, se muodostaa tämän päätöksen keskeisen sisällön. Vientivalvontaan liittyvän avustustoiminnan osalta tämä päätös kohdistetaan erityisiin kumppanimaihin, ja siinä jätetään avoimeksi mahdollisuus antaa apua uusille maille, jotka sitä pyytävät.
      Yhdeksän erityisen kumppanimaan osalta (Senegal, Burkina Faso, Ghana, Filippiinit, Georgia, Peru, Jamaika, Kolumbia ja Costa Rica) tässä päätöksessä säädetään päätöksellä 2013/768/YUTP rahoitettujen täytäntöönpanon tukitoimien ensimmäisessä vaiheessa aloitetun yhteistyön kehittämisestä edelleen.
      Pyynnön esittäviä edunsaajamaita koskevien toimintamahdollisuuksien osalta tämän päätöksen perustana ovat samat hyviksi osoitetut toimet, joita on toteutettu päätöksen 2013/768/YUTP nojalla:

                  —

                  kohdennetut avustusohjelmat, joiden puitteissa edunsaajamaita avustetaan yksilöllisellä ja pitkälle menevällä tavalla asekauppasopimuksen vaatimusten täyttämiseksi. Avustustoimintaa kehitetään edunsaajamaiden kanssa sovittavan sellaisen apua koskevan etenemissuunnitelman mukaisesti, jossa eritellään toiminnan painopisteet, varmistetaan paikallinen vastuunotto ja tuodaan tarvittaessa esiin sitoutuminen asekauppasopimuksen ratifioimiseen;

                  —

                  kertaluonteiset avustustoimet, jotka kohdennetaan edunsaajamaihin, joilla on rajoitettuja ja erityisiä tarpeita. Näiden kertaluonteisten avustustoimien avulla unioni pystyy vastaamaan avustuspyyntöihin joustavasti ja nopeasti.

            Asekauppasopimuksen yleismaailmallista soveltamista koskevan haasteen osalta tämä päätös sisältää alueellista tiedotusta koskevan osion, jonka lähtökohtana ovat yhdeksän erityistä kumppanimaata ja johon tärkeimmät alueelliset organisaatiot osallistuvat. Toinen yleismaailmallista soveltamista tukeva tekijä on tiedottaminen asekauppasopimuksen osapuolina olevien valtioiden vuotuisen konferenssin kautta.
      Tämä päätös sisältää näin ollen kattavan joukon avustus- ja tiedotustoimia, joilla edistetään tehokkaan täytäntöönpanon ja yleismaailmallisen soveltamisen haasteisiin vastaamista. Sen perustana ovat päätöksellä 2013/768/YUTP rahoitetun aiemman vaiheen tulokset ja kokemukset, ja se on osoitus unionin ja sen jäsenvaltioiden jatkuvasta ja sitoutuneesta tuesta asekauppasopimukselle.
      2.   Yleiset tavoitteet
      Tämän päätöksen keskeisenä tavoitteena on tukea useita valtioita aseiden siirron valvontajärjestelmien tehostamisessa, jotta asekauppasopimus voidaan panna tehokkaasti täytäntöön ja edistää sen yleismaailmallista soveltamista. Unionin toiminnan tarkoituksena on erityisesti

                  a)

                  parantaa edunsaajamaiden valmiuksia ja asiantuntemusta aseiden siirron valvonnan alalla;

                  b)

                  edistää sellaisten asiaankuuluvien sidosryhmien kuten toimivaltaisten alueellisten järjestöjen, kansallisten parlamenttien ja kansalaisyhteiskunnan edustajien tietoisuutta ja vastuunottoa, jotka ovat kiinnostuneita asekauppasopimuksen täytäntöönpanon tehokkuudesta pidemmällä aikavälillä;

                  c)

                  harjoittaa tiedotustoimintaa muissa maissa asekauppasopimuksen yleismaailmallisen soveltamisen ja tehokkaan täytäntöönpanon tukemiseksi.

            3.   Hanketoimien kuvaus
      3.1   Päätöksellä 2013/768/YUTP perustetun asiantuntijapoolin vahvistaminen
      3.1.1   Hankkeen tavoite
      Päätöksellä 2013/768/YUTP perustettu asiantuntijapooli on osoittautunut tarkoin määritellyksi, päteväksi ja luotettavaksi lähteeksi, joka pystyy asianmukaisesti tukemaan avustustoimia. Saatujen kokemusten perusteella poolin laajentaminen on nyt tarpeen: asiantuntijoita tarvitaan enemmän ja eri aloilta, ja lisäksi tarvitaan erityyppisiä asiantuntijoita, kuten valtioista riippumattomia asiantuntijoita; on kannustettava heidän pitkäaikaisempaa osallistumistaan edunsaajamaissa; ja on kehitettävä kouluttajien kouluttamiseen liittyvää osiota poolin puitteissa.
      3.1.2   Hankkeen kuvaus
      Hankkeen toteuttavat organisaatiot työskentelevät asiantuntijapoolien laajentamiseksi ja varmistavat mahdollisuuksien mukaan laajan maantieteellisen edustuksen ja eri alojen asiantuntemuksen. Niiden olisi erityisesti rohkaistava niiden maiden asiantuntijoiden osallistumista, jotka ovat viime aikoina onnistuneesti kehittäneet kansallisia aseiden siirron valvontajärjestelmiä, mukaan lukien ne, jotka on kehitetty saadun kansainvälisen tuen avulla. Toteuttavien organisaatioiden on raportoitava neuvoston tavanomaisten aseiden viennin työryhmälle (COARM), jäljempänä ’tavanomaisten aseiden viennin työryhmä’, säännöllisesti poolista, sen kokoonpanosta ja valmiuksista suoriutua tässä päätöksessä säädettyjen toimien aiheuttamasta työmäärästä. Tavanomaisten aseiden viennin työryhmä voi tarvittaessa päättää korjaavista toimenpiteistä.
      Asiantuntijapoolin asiantuntemuksen olisi katettava kansallisen aseiden siirron valvontajärjestelmän koko kenttä, erityisesti oikeudelliset kysymykset, lupa-asiat, tulli/lainvalvonta, tietoisuus, syytteeseenpano/seuraamukset ja raportointi/avoimuus.
      3.1.2.1   Asiantuntijat
      Toteuttavat organisaatiot varmistavat, että asiantuntijoiden palkkaaminen on tasapuolista ja avointa, ja käyttävät unionin asiantuntijoiden osalta täysimääräisesti hyväksi unionin kenttäasiantuntijoiden luetteloa, joka on saatavissa tavanomaisten aseiden viennin työryhmältä, joka pitää sen ajan tasalla.
      3.1.2.2   Asiantuntijakokoukset
      Toteuttavat organisaatiot kutsuvat tämän päätöksen voimassaoloaikana koolle neljä kaksipäiväistä kokousta (kaksi kokousta kumpikin). Kokousten tarkoituksena on etenkin:

                  —

                  saada asiantuntijoiden kesken aikaan yhteisymmärrys asekauppasopimuksen täytäntöönpanon tukemiseen liittyvistä haasteista ja vastauksista;

                  —

                  laatia tarpeen mukaan yhteistä materiaalia (kuten käsikirja ja ohjeet), jota käytetään asiantuntija-avun antamisen yhteydessä, jotta asiantuntijoiden neuvot ovat yhdenmukaisia;

                  —

                  arvioida kouluttajien kouluttamiseen liittyvää osiota (ks. 3.1.2.3 kohta) ja päättää tarvittaessa muutoksista.

            Kaksi kokousta, mukaan lukien aloituskokous, olisi pidettävä Brysselissä. Kahden muun kokouksen paikka riippuu toteuttavan organisaation sijaintipaikasta. Kuhunkin kokoukseen kutsutaan enintään 40 asiantuntijaa maantieteellisen tasapainon perusteella ja ottaen huomioon kouluttajien kouluttamiseen liittyvän osion edellyttämät tarpeet (ks. 3.1.2.3 kohta).
      3.1.2.3   Kouluttajien kouluttamiseen liittyvä osio
      Tämän osion tarkoituksena on tukea useiden edunsaajamaiden asiantuntijoiden koulutusta, jotta he voisivat myöhemmässä vaiheessa kouluttaa tehokkaasti kollegoitaan. Toteuttavat organisaatiot mainostavat kouluttajien kouluttamiseen liittyvää osiota mahdollisuuksien mukaan ja pyrkivät identifioimaan tulevia kouluttajia aloittaessaan avustustoimia edunsaajamaissa tämän päätöksen mukaisesti. Nämä virkamiehet rekisteröidään myöhemmin asiantuntijapooliin ja kutsutaan sen jälkeen 3.1.2.2 kohdassa tarkoitettuihin asiantuntijakokouksiin.
      Kouluttajien kouluttamiseen liittyvä osio järjestetään kolmantena lisäpäivänä heti asiantuntijakokousten jälkeen. Siihen kootaan tulevia kouluttajia ja asianmukainen määrä asiantuntijoita koulutuksen järjestävästä poolista.
      Vuotuisten asiantuntijakokousten ja niiden yhteydessä järjestettyjen kouluttajien kouluttamiseen liittyvien lisäosioiden välillä kannustetaan koulutusta antavien asiantuntijoiden ja tulevien kouluttajien väliseen yhteydenpitoon. Tarpeen mukaan edunsaajamaissa voitaisiin myös järjestää lisäkoulutusta suunniteltujen avustustoimien yhteydessä (esimerkiksi puoli päivää 3.2.3.1 kohdassa tarkoitetusta kohdennetusta työpajasta).
      Kuhunkin istuntoon voi osallistua enintään 15 tulevaa kouluttajaa.
      Asiantuntijakokouksesta vastuussa oleva toteuttava organisaatio vastaa siihen liittyvästä kouluttajien kouluttamiseen liittyvästä osiosta.
      3.2   Lisäapu pitkän tähtäimen kumppanimaille
      3.2.1   Pitkän tähtäimen kumppanimaat
      Senegal, Burkina Faso, Ghana, Filippiinit, Georgia, Peru, Jamaika, Kolumbia, Costa Rica.
      Toteuttavat organisaatiot käsittelevät näitä pitkän tähtäimen kumppanimaita seuraavasti:

                  —

                  BAFA: Ghana; Georgia; Peru; Jamaika; Kolumbia; Costa Rica

                  —

                  Expertise France: Senegal; Burkina Faso; Filippiinit.

            3.2.2   Hankkeen tavoite
      Unioni on voinut päätöksen 2013/768/YUTP perusteella aloittaa 3.2.1 kohdassa tarkoitettujen yhdeksän kumppanimaan kanssa alustavaan etenemissuunnitelmaan perustuvan yhteistyön. Etenemissuunnitelman toteuttaminen kokonaan tai osittain on puolestaan tuonut esiin lisähaasteita, joita on käsiteltävä, jotta asekauppasopimuksen täysimääräisemmässä täytäntöönpanossa voitaisiin edistyä. Näin ollen saatavilla olevien toimien kokonaismäärä tarjotaan ja kohdennetaan edunsaajamaiden tarpeiden, intressien ja vastaanottokyvyn mukaan.
      3.2.3   Hankkeen kuvaus
      3.2.3.1   Maissa järjestettävät työpajat
      Yhdeksälle pitkän tähtäimen kumppanimaalle järjestetään yhteensä 45 kaksipäiväistä työpajaa edunsaajamaissa jatkotoimena päätöksen 2013/768/YUTP perusteella jo tehdylle työlle ja saavutulle edistykselle.
      3.2.3.2   Opintokäynnit jäsenvaltioissa
      Edunsaajamaissa toteutettavien toimien täydentämiseksi pitkän tähtäimen kumppanimaiden hallitusten edustajille sekä lupa- ja valvontaviranomaisille järjestetään enintään yhdeksän kolmipäiväistä opintokäyntiä jäsenvaltioiden asianomaisten viranomaisten luo. Opintokäynnin järjestämisen varmistaa se toteuttava organisaatio, joka vastaa siitä pitkän tähtäimen kumppanimaasta, joka hyötyy opintokäynnistä (ks. 3.2.1 kohta).
      Opintokäynnit olisi suuren koulutuspotentiaalinsa vuoksi periaatteessa kohdistettava edunsaajamaiden tuleville kouluttajille eli 3.1.2.3 kohdassa tarkoitetuille kouluttajien kouluttamiseen liittyvään osioon osallistuville edunsaajamaiden virkamiehille.
      3.3   Alueellinen tiedotus
      3.3.1   Hankkeen tavoite
      Edellä mainituilla yhdeksällä edunsaajamaalla voi olla hyödyllinen rooli alueellisissa tiedotustoimissa, sillä ne voivat pitää edelleen yhteyttä läheisiin naapurimaihinsa aseiden siirtoon ja asekauppasopimuksen täytäntöönpanoon liittyvissä asioissa. Tämä voisi kannustaa etelä–etelä-yhteistyötä pitemmällä aikavälillä.
      Tällä päätöksellä niille annetaan sen vuoksi mahdollisuus isännöidä niiden valmiuksista riippuen yhdessä tai yksin osa-alueellisia työpajoja enintään kolmelle naapurimaalleen.
      3.3.2   Hankkeen kuvaus
      Alueellisia tiedotustoimia varten suunnitellaan enintään 12 kaksipäiväistä työpajaa. Ellei isäntämaiden kanssa toisin sovita, työpajat järjestetään seuraavasti:

                  —

                  Senegal, Burkina Faso, Ghana: enintään kolme työpajaa enintään kolmelle ECOWAS-maalle, tarvittaessa yhteistyössä ECOWASin komission kanssa, vuorotteluperiaatteella, elleivät kyseiset kolme isäntämaata toisin päätä;

                  —

                  Peru, Costa Rica ja Kolumbia: enintään kolme työpajaa enintään kolmelle UN-LiREC-maalle, tarvittaessa yhteistyössä UN-LiRECin kanssa, vuorotteluperiaatteella, elleivät kyseiset kolme isäntämaata toisin päätä;

                  —

                  Filippiinit, Georgia, Jamaika: jokainen järjestää enintään kaksi työpajaa enintään kolmelle naapurilleen. Georgia ja Filippiinit isännöivät CBRN-osaamiskeskusten alueellista sihteeristöä; nämä osaamiskeskukset voivat edistää synergiaa vientivalvontaan liittyvien hankkeiden kanssa sekä kutsuttujen maiden yksilöimistä ja yhteydenpitoa niiden kanssa.

            Kustakin kutsutusta naapurimaasta kutsutaan enintään kymmenen virkamiestä.
      Expertise France huolehtii Senegalin, Burkina Fason, Ghanan ja Filippiinien työpajoista ja BAFA Perun, Costa Rican, Kolumbian, Georgian ja Jamaikan työpajoista.
      3.4   Etenemissuunnitelmaan perustuvat avustusohjelmat
      3.4.1   Hankkeen tavoite
      Kohdennettujen avustusohjelmien ja niihin liittyvien etenemissuunnitelmien tavoitteena on lisätä edunsaajamaiden valmiuksia täyttää asekauppasopimuksen vaatimukset kattavalla ja kestävällä tavalla. Etenemissuunnitelma takaa uudelle edunsaajamaalle ennustettavuuden sen osalta, mitä avustustoimissa on suunnitteilla, ja siinä kuvataan ne parannukset, joita edunsaajamaassa on odotettavissa aseiden siirron valvontavalmiuksien osalta. Edunsaajamaat ovat maita, jotka pyytävät apua tämän päätöksen hyväksymisen jälkeen.
      3.4.2   Hankkeen kuvaus
      Kansallisia avustusohjelmia perustetaan enintään yhdeksälle edunsaajamaalle.
      Kohdennetut avustusohjelmat olisi kehitettävä seuraavia vaiheita noudattaen:

                  a)

                  pyyntö asekauppasopimuksen täytäntöönpanoon liittyvän avustuksen saamiseksi. Pyynnön olisi oltava mahdollisimman perusteltu, ja siinä olisi eriteltävä ne alat, joilla apua halutaan saada. Pyynnön esittävän maan olisi tarvittaessa mainittava myös muiden avuntarjoajien aikaisempi ja tämänhetkinen avustustoiminta (ks. myös 6 jakso jäljempänä) sekä annettava tietoja asekauppasopimusta koskevasta kansallisesta täytäntöönpanostrategiastaan;

                  b)

                  sen mukaan, miten pyyntöä on perusteltu, sekä 4 jaksossa esitettyjen perusteiden pohjalta korkea edustaja päättää pyynnön esittäneen maan tukikelpoisuudesta olemalla yhteydessä tavanomaisten aseiden viennin työryhmään ja toteuttavaan organisaatioon;

                  c)

                  jos apua koskeva pyyntö saa myönteisen vastaanoton, toteuttava organisaatio järjestää asiantuntijoiden arviointikäynnin. Toteuttavan organisaation ja apua pyytäneen kolmannen maan olisi järjestettävä käynti yhdessä, ja sen osallistujiin olisi kuuluttava käynnin vaatimusten kannalta parhaiten soveltuvia asiantuntijapoolin jäseniä.
                  Asiantuntijoiden arviointikäyntiä voidaan mahdollisuuksien mukaan valmistella kyselylomakkeiden käytöllä ja keräämällä saatavilla olevaa tietoa; arviointikäynti käsittää alustavan arvion apua pyytäneen maan tarpeista ja ensisijaisista tavoitteista. Ennen kaikkea sen avulla voidaan selvittää apua pyytäneelle maalle, mitä asekauppasopimuksen tehokas täytäntöönpano edellyttää, ja verrata näitä vaatimuksia maan olemassa oleviin valmiuksiin. Tähän alustavaan asiantuntijoiden arviokäyntiin kerätään kaikki kyseisen alan kansalliset virastot ja sidosryhmät, ja siinä määritetään motivoituneet ja luotettavat paikalliset kumppanit;

                  d)

                  toteuttava organisaatio laatii apua koskevan etenemissuunnitelman tämän asiantuntijoiden arviointikäynnin tulosten pohjalta. Apua koskevaa etenemissuunnitelmaa laatiessaan toteuttava organisaatio ottaa huomioon asekauppasopimuksen vapaaehtoisen rahaston, YK:n asekaupan sääntelyä koskevan yhteistyön tukivälineen (UNSCAR) tai muiden organisaatioiden mahdollisesti antaman, asekauppasopimukseen liittyvän avun (ks. myös jäljempänä 6 jakso). Jos apua pyytänyt maa on jo kehittänyt kansallisen täytäntöönpanostrategian asekauppasopimusta varten, toteuttava organisaatio varmistaa myös sen, että apua koskeva etenemissuunnitelma on johdonmukainen kyseisen kansallisen täytäntöönpanostrategian kanssa;

                  e)

                  luonnos apua koskevaksi etenemissuunnitelmaksi toimitetaan myös edunsaajamaalle asiaankuuluvan viranomaisen hyväksyttäväksi. Etenemissuunnitelma räätälöidään edunsaajamaan tarpeisiin, ja siinä määritetään avun ensisijaiset tavoitteet;

                  f)

                  etenemissuunnitelma toteutetaan asiantuntijapoolista valittujen asiantuntijoiden avulla ottamalla tarvittaessa mukaan muita sidosryhmiä. Toteuttavalla organisaatiolla on mahdollisuus delegoida arviointiprosessin organisointi ja/tai toteuttaminen sekä apua koskevan etenemissuunnitelman laatiminen ulkopuoliselle asiantuntijalle tai ulkopuolisille asiantuntijoille. Toteuttava organisaatio valvoo tätä menettelyä.
                  Tukivälineisiin kuuluvat erityisesti oikeudelliset tarkastelut, koulutusseminaarit ja työpajat, ja tukivälineillä edistetään tietoverkkopohjaisten välineiden ja tietolähteiden kuten EU:n P2P-tiedotustoiminnan verkkoportaalin ja sitä koskevan uutiskirjeen käyttöä. Toteuttava organisaatio valitsee tukivälineet asiantuntijoiden arviointikäynnin aikana todettujen tarkasti määritettyjen tarpeiden ja ensisijaisten tavoitteiden sekä etenemissuunnitelman mukaisesti.

            3.4.3   Etenemissuunnitelmien maantieteellinen jakautuminen
      Ottaen huomioon päätöksen 2013/768/YUTP perusteella jo toteutetut toimet ja niiden toivotut jatkotoimet yhdeksän etenemissuunnitelmaa toteutetaan seuraavasti (vastuussa oleva toteuttava organisaatio suluissa):

                  —

                  Pohjoisen, keskisen ja läntisen Afrikan alue: 5 (Expertise France)

                  —

                  Eteläisen ja itäisen Afrikan alue: 1 (BAFA)

                  —

                  Kaakkois-Aasia: 2 (BAFA)

                  —

                  Lähi-itä ja Persianlahden alueen maat sekä Keski-Aasia: 1 (Expertise France)

            Toteuttavien organisaatioiden kanssa tehdyissä sopimuksissa täsmennetään YK:n käytännön mukaisesti, mitkä kolmannet maat edellä mainituilla maantieteellisillä alueilla ovat yhteydessä toteuttaviin organisaatioihin.
      3.5   Kertaluonteiset avustustyöpajat
      3.5.1   Hankkeen tavoite
      Kertaluonteisten avustustyöpajojen tavoitteena on tehostaa aseiden siirron valvontavalmiuksia edunsaajamaissa, jotta asekauppasopimuksen vaatimukset voitaisiin täyttää kohdennetusti ja asianmukaisesti. Näiden kertaluonteisten avustustoimien ansiosta unioni voi vastata joustavasti ja nopeasti avustuspyyntöihin, joissa määritetään asekauppasopimuksen täytäntöönpanoon liittyvät erityistarpeet. Ne voidaan kohdistaa joko yhteen edunsaajamaahan tai useisiin edunsaajamaihin, joilla on samanlaiset tarpeet.
      3.5.2   Hankkeen kuvaus
      Enintään 14 kaksipäiväistä työpajaa järjestetään vastauksena kohdennettuihin avustuspyyntöihin ja kiinnostuksenilmaisuihin aseiden siirron valvontajärjestelmän yhden tai useamman erityisalan kehittämiseksi.
      Työpajoissa annetaan räätälöityä apua, ja niissä käsitellään pyynnön esittäneen maan tai pyynnön esittäneiden maiden esiin tuomaa yhtä tai useampaa erityiskysymystä. Työpajat järjestetään edunsaajamaissa, ja asiantuntemusta antavat asiantuntijapoolin asiantuntijat.
      Korkea edustaja päättää tavanomaisten aseiden viennin työryhmää kuultuaan, miten avustuspyyntöihin vastataan. Korkea edustaja ottaa arvioinnissaan huomioon ennen kaikkea 4 jaksossa esitetyt perusteet, pyynnön täsmällisyyden ja sen, miten keskeinen ongelma tai keskeiset ongelmat on siinä yksilöity, sekä maantieteellisen tasapainon.
      3.5.3   Kertaluonteisten avustustyöpajojen maantieteellinen jakautuminen
      14 kertaluonteista avustustyöpajaa toteutetaan seuraavasti (vastuussa oleva toteuttava organisaatio suluissa):

                  —

                  Latinalainen Amerikka: 3 (BAFA) ja 1 (Expertise France)

                  —

                  Afrikka: 3 (Expertise France)

                  —

                  Keski- ja Kaakkois-Aasia: 2 (BAFA) ja 1 (Expertise France)

                  —

                  Itä-Eurooppa ja Kaukasus: 2 (BAFA)

                  —

                  Persianlahden alueen maat ja Lähi-itä: 2 (Expertise France)

            Toteuttavien organisaatioiden kanssa tehdyissä sopimuksissa täsmennetään YK:n käytännön mukaisesti, mitkä kolmannet maat edellä mainituilla maantieteellisillä alueilla ovat yhteydessä toteuttaviin organisaatioihin.
      3.6   Asekauppasopimukseen liittyvän avustustoiminnan edunsaajamaiden päätöskonferenssi
      3.6.1   Hankkeen tavoite
      Konferenssin tavoitteena on lisätä toimivaltaisten alueellisten järjestöjen, kansallisten parlamenttien ja kansalaisyhteiskunnan edustajien kaltaisten sellaisten asianomaisten sidosryhmien tietoisuutta ja vastuunottoa, jotka ovat kiinnostuneita asekauppasopimuksen täytäntöönpanon tehokkuudesta pidemmällä aikavälillä.
      3.6.2   Hankkeen kuvaus
      Hanke toteutetaan järjestämällä tämän päätöksen täytäntöönpanon loppupuolella kaksipäiväinen konferenssi mahdollisesti tavanomaisten aseiden viennin työryhmän kokouksen yhteydessä. Sen toteutuksesta vastaa BAFA. Konferenssi kokoaa yhteen yhdeksän pitkän tähtäimen edunsaajan (3.2.1) sekä 3.4 ja 3.5 kohdassa tarkoitettujen toimien edunsaajamaiden asianomaisia edustajia.
      Konferenssin avulla helpotetaan edunsaajamaiden kokemusten vaihtoa, annetaan tietoa niiden asekauppasopimusta koskevista kannoista sekä asekauppasopimuksen ratifioinnin ja täytäntöönpanon tilanteesta, ja se tarjoaa tilaisuuden asiaa koskevien tietojen vaihtoon kansallisten parlamenttien, alueellisten organisaatioiden ja kansalaisyhteiskunnan edustajien kanssa.
      Konferenssin osallistujien olisi sen vuoksi oltava

                  —

                  edunsaajamaiden diplomaattikunnan ja armeijan tai puolustusalan edustajia, erityisesti viranomaisia, jotka vastaavat asekauppasopimusta koskevasta kansallisesta politiikasta;

                  —

                  edunsaajamaiden teknisen alan edustajia ja lainvalvontaviranomaisia, erityisesti lupa- ja tulliviranomaisia sekä lainvalvonnasta vastaavia virkamiehiä;

                  —

                  avun antamiseen osallistuvien kansallisten, alueellisten ja kansainvälisten järjestöjen edustajia sekä sellaisten maiden edustajia, jotka ovat halukkaita antamaan tai saamaan kaupan valvontaa koskevaa strategista apua;

                  —

                  asianomaisten valtioista riippumattomien järjestöjen, ajatushautomoiden, kansallisten parlamenttien ja teollisuuden edustajia.

            Konferenssiin odotetaan osallistuvan enintään 80 osallistujaa. Korkea edustaja päättää konferenssin paikasta sekä kutsuttavien maiden ja järjestöjen lopullisesta luettelosta neuvoston tavanomaisten aseiden viennin työryhmää kuultuaan sekä toteuttavan organisaation ehdotuksen pohjalta.
      3.7   Oheistapahtumat asekauppasopimuksen osapuolina olevien valtioiden konferenssin yhteydessä
      3.7.1   Hankkeen tavoite
      Asekauppasopimuksen osapuolina olevien valtioiden vuotuiset konferenssit tarjoavat ainutlaatuisen tilaisuuden tavoittaa asekauppasopimukseen liittyvistä asioista vastaavat virkamiehet ja sidosryhmät. Unionin rahoittamien oheistapahtumien avulla voidaan erityisesti tiedottaa unionin toteuttamista täytäntöönpanon tukitoimista, lisätä myös niiden maiden tietoisuutta, jotka voivat myöhemmin hakea apua, sekä edistää etenkin edunsaajamaiden hyviä käytäntöjä.
      3.7.2   Hankkeen kuvaus
      Ohjelman kestäessä järjestetään kolme oheistapahtumaa eli yksi tapahtuma jokaista asekauppasopimuksen osapuolina olevien valtioiden vuotuista konferenssia kohti. Niiden toteutuksesta vastaa Expertise France. Unionin rahoitus voi kattaa enintään edunsaajamaan kolmen asiantuntijan tai virkamiehen matkakulut.
      4.   3.4 ja 3.5 kohdassa tarkoitettujen hanketoimien edunsaajat
      Edellä 3.4 ja 3.5 kohdassa tarkoitettujen hanketoimien edunsaajat voivat olla valtioita, jotka pyytävät apua asekauppasopimuksen täytäntöönpanoon ja jotka valitaan muun muassa seuraavin perustein:

                  —

                  poliittisen ja oikeudellisen sitoutumisen aste asekauppasopimuksen noudattamiseen sekä asekauppaa ja aseiden siirron valvontaa koskevien, kyseiseen maahan sovellettavien kansainvälisten välineiden täytäntöönpanon tilanne;

                  —

                  avustustoimien onnistumisen todennäköisyys;

                  —

                  kaksikäyttötuotteiden ja aseiden siirron valvonnan alalla mahdollisesti jo saadun tai suunnitellun avun arviointi;

                  —

                  maan merkitys maailmanlaajuisen asekaupan kannalta;

                  —

                  maan merkitys unionin turvallisuusetujen kannalta;

                  —

                  julkisen kehitysavun kelpoisuusperusteiden täyttäminen.

            5.   Hanketoimia toteuttavat organisaatiot
      Tämän päätöksen mukaisista toimista aiheutuvan työmäärän vuoksi on suositeltavaa käyttää kahta toimivaltaista toteuttavaa organisaatiota, jotka ovat BAFA ja Expertise France. Ne toimivat tarvittaessa yhteistyössä jäsenvaltioiden vientivalvonnasta vastaavien virastojen, asianomaisten alueellisten ja kansainvälisten järjestöjen, ajatushautomoiden, tutkimuslaitosten ja valtioista riippumattomien järjestöjen kanssa ja/tai delegoivat toimia niille.
      Neuvosto ja komissio ovat valtuuttaneet BAFAn toteuttamaan useita aiempia vientivalvontaan liittyviä hankkeita. BAFAlla on siten paljon tietämystä ja asiantuntemusta. Expertise France on vastuussa EU:n P2P-vientivalvontaohjelman kaksikäyttötuotteisiin liittyvistä hankkeista, joita rahoitetaan vakautta ja rauhaa edistävästä välineestä. Sen asema tämän päätöksen täytäntöönpanossa auttaa varmistamaan asianmukaisen koordinoinnin kaksikäyttötuotteisiin liittyvien hankkeiden kanssa. Yhdessä näillä molemmilla toteuttavilla organisaatioilla on siten todistettavasti kokemusta, pätevyys ja tarvittava asiantuntemus, jotka ulottuvat asiaankuuluvien unionin vientivalvonnan toimien koko kirjoon sekä kaksikäyttötuotteiden että aseiden viennin valvonnan aloilla.
      6.   Koordinointi muiden asiaankuuluvien avustustoimien kanssa
      Toteuttavien organisaatioiden olisi kiinnitettävä erityistä huomiota myös asekauppasopimukseen liittyviin toimiin, joita toteutetaan pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman, sen täytäntöönpanoa tukevan järjestelmän (PoA-ISS), YK:n turvallisuusneuvoston päätöslauselman 1540 (2004), asekauppasopimuksen vapaaehtoisen rahaston ja YK:n asekaupan sääntelyä koskevan yhteistyön tukivälineen (UNSCAR) puitteissa, sekä kahdenvälisiin avustustoimiin. Toteuttavien organisaatioiden olisi pidettävä tarvittaessa yhteyttä muihin avun tarjoajiin sen varmistamiseksi, että toimet eivät ole päällekkäisiä, sekä johdonmukaisuuden ja täydentävyyden maksimoimiseksi.
      Hankkeella pyritään myös lisäämään edunsaajamaiden tietoisuutta unionin välineistä, joilla voidaan tukea vientivalvontaa koskevaa etelä–etelä-yhteistyötä. Avustustoimilla olisi tältä osin annettava tietoa käytettävissä olevista välineistä, kuten EU:n CBRN-osaamiskeskusaloitteesta ja muista EU:n P2P-ohjelmista, ja tehtävä niitä tunnetuiksi.
      7.   Unionin näkyvyys ja avustusmateriaalin saatavuus
      Hankkeessa tuotetulla materiaalilla varmistetaan unionin näkyvyys ennen kaikkea Euroopan unionin ulkoisen toiminnan tiedotusta ja näkyvyyttä koskevan käsikirjan logon ja graafisen ulkoasun pohjalta, mukaan lukien logo ”EU:n P2P-vientivalvontaohjelma”. Unionin edustustot olisi otettava mukaan tapahtumiin kolmansissa maissa poliittisten jatkotoimien ja poliittisen näkyvyyden lisäämiseksi.
      EU:n P2P-verkkoportaalia (https://export-control.jrc.ec.europa.eu) tehdään tunnetuksi tässä päätöksessä tarkoitettuja asekauppasopimukseen liittyviä avustustoimia silmällä pitäen. Toteuttavien organisaatioiden olisi sen vuoksi sisällytettävä toteuttamiinsa avustustoimiin tiedottamista verkkoportaalilla ja rohkaistava verkkoportaalin teknisten resurssien käyttöön ja sitä koskevaan tietojen hakuun. Niiden olisi varmistettava unionin näkyvyys verkkoportaalin tunnetuksi tekemisessä. Lisäksi toimia olisi tehtävä tunnetuksi EU:n P2P-uutiskirjeellä.
      8.   Vaikutustenarviointi
      Tämän päätöksen perusteella toteutettavien toimien vaikutusta olisi arvioitava teknisesti sen jälkeen, kun ne on saatettu päätökseen. Korkea edustaja laatii toteuttavien organisaatioiden toimittamien tietojen ja raporttien perusteella vaikutustenarvioinnin yhteistyössä tavanomaisten aseiden viennin työryhmän ja tarvittaessa edunsaajamaissa olevien unionin edustustojen sekä muiden asianomaisten sidosryhmien kanssa.
      Kohdennetuista avustusohjelmista tukea saaneiden maiden osalta vaikutustenarvioinnissa olisi kiinnitettävä erityistä huomiota niiden edunsaajamaiden määrään, jotka ovat ratifioineet asekauppasopimuksen, ja niiden aseiden siirron valvontavalmiuksien kehittämiseen. Tällaisessa edunsaajamaiden aseiden siirron valvontavalmiuksien arvioinnissa olisi tarkasteltava ennen kaikkea asiaa koskevan kansallisen sääntelyn valmistelua ja hyväksymistä, asekauppasopimuksen raportointivelvollisuuksien täyttämistä sekä aseiden siirron valvonnasta vastaavan elimen valtuuksia.
      9.   Raportointi
      Toteuttavat organisaatiot laativat raportteja säännöllisesti ja aina kunkin toimen päätyttyä. Raportit olisi toimitettava korkealle edustajalle viimeistään kuuden viikon kuluttua asianomaisten toimien päättymisestä.

         (1)  Ks. päätös 2009/1012/YUTP, päätös 2010/336/YUTP, päätös 2012/711/YUTP, päätös 2013/43/YUTP ja päätös 2013/768/YUTP.


title: 2004/537/EY, Euratom:Neuvoston päätös, tehty 29 päivänä kesäkuuta 2004, yhteisen ulko- ja turvallisuuspolitiikan korkeana edustajana toimivan Euroopan unionin neuvoston pääsihteerin nimittämisestä

text:
               7.7.2004

               FI

               Euroopan unionin virallinen lehti

               L 236/16

      NEUVOSTON PÄÄTÖS,
   tehty 29 päivänä kesäkuuta 2004,
   yhteisen ulko- ja turvallisuuspolitiikan korkeana edustajana toimivan Euroopan unionin neuvoston pääsihteerin nimittämisestä
   (2004/537/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 207 artiklan 2 kohdan,
   ottaa huomioon Euroopan atomienergiayhteisön perustamissopimuksen ja erityisesti sen 121 artiklan 2 kohdan,
   sekä katsoo seuraavaa:

         ON PÄÄTTÄNYT SEURAAVAA:
   1 artikla
   Nimitetään Javier SOLANA MADARIAGA yhteisen ulko- ja turvallisuuspolitiikan korkeana edustajana toimivaksi Euroopan unionin neuvoston pääsihteeriksi viiden vuoden pituiseksi toimikaudeksi 18 päivästä lokakuuta 2004 alkaen.
   2 artikla
   Neuvoston puheenjohtaja huolehtii tämän päätöksen ilmoittamisesta Javier SOLANA MADARIAGAlle.
   Päätös julkaistaan Euroopan unionin virallisessa lehdessä.

      Tehty Brysselissä 29 päivänä kesäkuuta 2004.

            Neuvoston puolesta

            Puheenjohtaja

         B. AHERN


Avis juridique important

|

31995D0197

95/197/EY: Komission päätös, tehty 8 päivänä kesäkuuta 1995, tietyntyyppisten Japanista ja Korean tasavallasta peräisin olevien elektronisten mikropiirien, niin sanottujen DRAMien (dynamic random access memories), tuonnissa käyttöön otettujen lopullisten polkumyyntitullien suspendoimisesta

Virallinen lehti nro L 126 , 09/06/1995 s. 0058 - 0059

KOMISSION PÄÄTÖS,tehty 8 päivänä kesäkuuta 1995,tietyntyyppisten Japanista ja Korean tasavallasta peräisin olevien elektronisten mikropiirien, niin sanottujen DRAMien (dynamic random access memories), tuonnissa käyttöön otettujen lopullisten polkumyyntitullien suspendoimisesta (95/197/EY) EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon muista kuin Euroopan yhteisön jäsenvaltioista polkumyynnillä tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1) ja erityisesti sen 14 artiklan 4 kohdan,on kuullut neuvoa-antavaa komiteaa asiasta,sekä katsoo, että1) Neuvosto on asetuksella (ETY) N:o 2112/90 (2), sellaisena kuin se on viimeksi muutettuna asetuksella (ETY) N:o 2697/92 (3), ottanut käyttöön lopullisen polkumyyntitullin tietyntyyppisen Japanista peräisin olevien elektronisten mikropiirien, niin sanottujen DRAMien (dynamic random access memories), yhteisöön suuntautuvassa tuonnissa; kyseiset tuotteet kuuluvat CN-koodeihin:- 8542 11 12, 8542 11 14, 8542 11 16, 8542 11 18 valmiiden DRAMien osalta,- ex 8542 11 01 DRAM-levyjen osalta,- ex 8542 11 05 DRAM-sirujen (chips) osalta ja- ex 8473 30 10 tai 8548 00 00 DRAM-moduulien osalta.Neuvosto on ottanut asetuksella (ETY) N:o 611/93 (4) käyttöön lopullisen polkumyyntitullin samojen, Koreasta peräisin olevien tuotteiden yhteisöön suuntautuvassa tuonnissa.2) Polkumyyntiä koskevan perusasetuksen eli asetuksen (EY) N:o 3283/94 14 artiklan 4 kohdassa säädetään sellaisten polkumyynnin vastaisten toimenpiteiden suspendoimisesta, jotka on otettu käyttöön sillä perusteella, että markkinaolosuhteet ovat toistaisesti muuttuneet siinä määrin, että vahinko ei todennäköisesti toistuisi kyseisen suspension seurauksena. Kyseisen perusasetuksen 14 artiklan 4 kohdassa säädetään lisäksi, että kyseiset polkumyynnin vastaiset toimenpiteet voidaan ottaa jälleen käyttöön milloin tahansa, jos suspensiota koskevia syitä ei enää ole olemassa.3) Vuoden 1993 lopusta ja vuoden 1994 alusta DRAMien maailmanmarkkinahinnat ovat pysyneet vakaina erityisesti tietokonevalmistajien osalta tapahtuvan voimakkaan ja kasvavan kysynnän vuoksi. DRAMien toimituksissa tapahtuvat viiveet ovat olleet huomattavia koko kyseisen ajanjakson ajan.Erityisesti yhteisön markkinoiden osalta komissio on voinut seurata kehitystä, koska lähes kaikki tunnetut Japanin ja Korean DRAM-tuottajat toimittavat komissiolle säännöllisesti yksityiskohtaiset myyntikertomukset sellaisten sitoumusten mukaisesti, jotka komissio on hyväksynyt molempien edellä mainittujen polkumyynnin vastaisten menettelyjen (5) osalta. Näiden kertomusten arviointi on vahvistanut, että kyseisten viejien markkinakäyttäytyminen on sellaisen hintakehityksen yleisen arvioinnin mukainen, jonka markkinatutkimusyritykset, joista jotkut tarkkailevat puolijohdemarkkinoita erityisen tarkasti, ovat tehneet.4) Yhteisön DRAM-teollisuuden osalta komissio on lisäksi vastaanottanut tietoja, jotka vahvistavat että kyseinen teollisuus on myös hyötynyt tämänhetkisestä markkinatilanteesta. Erityisesti yhteisön teollisuuden tasapainottamisen ja samanaikaisesti käyttöön otettujen edellä mainittujen polkumyynnin vastaisten toimenpiteiden seurauksena sekä DRAMien uusimpien sukupolvien tuotannossa tehtyjen huomattavien sijoitusten seurauksena, yhteisön teollisuuden DRAMien myyntimäärien ja hintojen kasvusta peräisin olevien tuottojen ansiosta yhteisön teollisuus ei enää kärsi taloudellisista tappioista tämänhetkisessä myynnissä vaan pikemminkin lisää tuottoja.5) Polkumyynnin vastaiset toimenpiteet on otettu käyttöön sitoumusten varmistamiseksi ja sen varmistamiseksi, että sitoumusten soveltamisalan ulkopuolisten DRAMien tuonti ei tapahdu vahinkoa aiheuttavalla hinnalla. Tämänhetkiselle markkinatilanteelle on ominaista voimakas kysyntä, jossa markkinavoimat pitävät yllä sellaista DRAMien hintatasoa, joka on niiden hintojen tasolla tai yläpuolella, joilla edellä mainitut yritykset ovat sitoutuneet myymään tuotteitaan yhteisössä. Tästä syystä on ilmeistä, että DRAMien vahinkoa aiheuttavan polkumyynnin puuttuminen tämänhetkisillä yhteisön markkinoilla ei johdu polkumyynnin vastaisten toimenpiteiden säilyttämisestä. Koska markkinahinnat ovat saavuttaneet sitoumusten mukaisesti sovellettavat vähimmäishinnat, arvon mukaan kannettavien polkumyyntitullien pitäminen voimassa aiheuttaa tarpeettoman esteen sitoumukseen kuulumattomien DRAMien pääsylle yhteisön markkinoille.6) Äskeittäin DRAM-markkinoilla saatujen kokemusten perusteella näyttää kuitenkin kohtuulliselta tehdä päätelmä, että kyseinen hintakehitys voi hyvinkin olla väliaikaista. DRAM-markkinat ovat suhdanneherkkiä ja niille ominaista jyrkkä hintojen nousu ja lasku. Todennäköisyys, että tämänhetkiset markkinaolosuhteet ovat väliaikainen ilmiö, johtaa päätelmään, että kyseiseen tilanteeseen olisi sovellettava polkumyyntitullien väliaikaista suspendoimista.7) Lopuksi komissio katsoo, että kaikki edellytykset kyseisten polkumyyntitullien suspendoimiseksi 14 artiklan 4 kohdan mukaisesti täyttyvät ja että tästä syystä kyseiset tullit olisi suspendoitava yhdeksän kuukauden ajaksi. Tämä päätelmä on tehty seuraavin perustein:- asianomaisten polkumyynnin vastaisten toimenpiteiden aikana kerätyt luotettavat myyntitiedot, jotka vaikuttavat yhteisön markkinahintoihin,- maailman DRAM-markkinoiden kokonaistilanne, joka on tuotteen kauppatavaran luonteen perusteella luonnostaan läpinäkyvä, ja- kyseisen teollisuuden suhdanneherkkyydestä saadut kokemukset.8) Komissio jatkaa DRAM-markkinoiden kehityksen ja yksittäisten markkinaosallistujien valvomista tarkasti. Jos yhteisön teollisuudelle aiheutuu jälleen vahinkoa, komissio ottaa edellä mainitut polkumyynnin vastaiset toimenpiteet käyttöön viipymättä.9) Tätä varten komissio voi sitoumusten mukaista myyntiä ja sen mukaisia hintoja koskevien kertomusten toimittamisvelvollisuuden avulla valvoa DRAM-markkinoita. Komissio kuitenkin katsoo, että polkumyynnin vastaisten tullien suspendoimisen aikana olisi luovuttava velvollisuudesta noudattaa kyseisten sitoumusten vähimmäishintoja koskevia määräyksiä. Tästä syystä komission vuosineljänneksittäin tapahtuva kyseisten hintojen laskeminen ja niiden ilmoittaminen yrityksille keskeytetään kyseiseksi ajanjaksoksi.10) Perusasetuksen 14 artiklan 4 kohdan säännösten mukaisesti komissio on ilmoittanut valittajalle aikomuksestaan suspensoida edellä mainitut polkumyynnin vastaiset toimenpiteet ja antanut valittajalle mahdollisuuden esittää kantansa. Kyseinen kanta on otettu huomioon tätä päätöstä tehtäessä.11) Neuvoa-antavaa komiteaa on kuultu polkumyynnin vastaisten toimenpiteiden suspendoimisesta ja sillä ei ollut mitään asiaa vastaan,ON PÄÄTTÄNYT SEURAAVAA:Ainoa artikla Tietyntyyppisten Japanista ja Korean tasavallasta peräisin olevien elektronisten mikropiirien, niin sanottujen DRAMien (dynamic random access memories), tuonnissa asetuksilla (ETY) N:o 2112/90 ja (ETY) N:o 611/93 käyttöön otetut lopulliset polkumyyntitullit suspensoidaan yhdeksän kuukauden ajaksi.Tämä päätös tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.Tehty Brysselissä 8 päivänä kesäkuuta 1995.Komission puolestaLeon BRITTANVarapuheenjohtaja(1) EYVL N:o L 349, 31.12.1994, s. 1(2) EYVL N:o L 193, 25.7.1990, s. 1(3) EYVL N:o L 299, 15.10.1992, s. 4(4) EYVL N:o L 66, 18.3.1993, s. 1(5) Asetuksella (ETY) N:o 165/90, EYVL N:o L 20, 25.1.1990, s. 5, komissio on hyväksynyt tiettyjen Japanin DRAM-tuottajien sitoumukset. Näiden sitoumusten voimassaoloaikaa on pidennetty julkaisemalla tiedonanto aikomuksesta suorittaa jälleentarkastelu, EYVL N:o C 373, 29.12.1994, s. 12. Päätöksellä (93/157/ETY), EYVL N:o L 66, 18.3.1993, s. 37, komissio on hyväksynyt tiettyjen Korean DRAM-tuottajien sitoumukset.


Avis juridique important

|

31997D0644

97/644/EY: Komission päätös, tehty 3 päivänä syyskuuta 1997, kahden puolalaisen viejän Puolasta ja Venäjältä peräisin olevan muokkaamattoman, seostamattoman sinkin tuontia koskevan polkumyynnin vastaisen menettelyn yhteydessä esittämien sitoumusten hyväksymisestä

Virallinen lehti nro L 272 , 04/10/1997 s. 0050 - 0051

KOMISSION PÄÄTÖS,tehty 3 päivänä syyskuuta 1997,kahden puolalaisen viejän Puolasta ja Venäjältä peräisin olevan muokkaamattoman, seostamattoman sinkin tuontia koskevan polkumyynnin vastaisen menettelyn yhteydessä esittämien sitoumusten hyväksymisestä (97/644/EY) EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna asetuksella (EY) N:o 2331/96 (2), ja erityisesti sen 8 ja 23 artiklan,on kuullut neuvoa-antavaa komiteaa,sekä katsoo, että:(1) Komissio on asetuksella (EY) N:o 593/97 (3) ottanut kuudeksi kuukaudeksi käyttöön väliaikaisen polkumyyntitullin Puolasta ja Venäjältä peräisin olevan muokkaamattoman, seostamattoman sinkin tuonnissa.(2) Saatuaan tiedon niistä olennaisista seikoista ja huomioista, joiden perusteella komissio oli ottanut käyttöön väliaikaiset toimenpiteet, kyseiset kaksi tutkimuksessa yhteistyössä toiminutta puolalaista viejää esittivät useita huomautuksia tehdyistä päätelmistä. Tätä seuranneessa tarkastelussa päädyttiin siihen, että asianomaisista maista peräisin olevassa tuonnissa olisi polkumyynnin vahingollisten vaikutusten poistamiseksi otettava käyttöön lopulliset polkumyynnin vastaiset toimenpiteet. Tutkimusten kaikkia osa-alueita koskevat huomiot ja päätelmät esitetään neuvoston asetuksessa (EY) N:o 1931/97 (4).(3) Edellä tarkoitetut kaksi puolalaista viejää esittivät 19 päivänä kesäkuuta 1997 yhteisöön suuntautuvan vientinsä hintoja koskevia sitoumuksia.(4) Näissä sitoumuksissa kyseiset puolalaiset viejät tarjoutuivat muun muassa asettamaan vientihintansa tasolle, joka riittää poistamaan tutkimuksessa määritetyn vahinkoa aiheuttavan polkumyynnin.(5) Lisäksi sitoumuksissa on laajat ja yksityiskohtaiset määräykset valvonnasta, ja yritykset ovat sitoutuneet olemaan tekemättä suoria tai epäsuoria hyvitysjärjestelyjä asiakkaittensa kanssa.(6) Näissä olosuhteissa kyseisten puolalaisten viejien esittämiä sitoumuksia pidetään hyväksyttävinä, minkä vuoksi tutkimus olisi kyseisten viejien osalta päätettävä.(7) Molemmille puolalaisille viejille ilmoitettiin niistä olennaisista seikoista ja huomioista, joiden perusteella lopullisten polkumyyntitullien käyttöönottoa suositeltiin, ja niille annettiin tilaisuus esittää huomautuksia tutkimuksen kaikista osa-alueista. Väliaikainen tulli voidaan tästä syystä ottaa käyttöön asetuksen (EY) N:o 384/96 7 artiklan ja 8 artiklan 10 kohdan mukaisesti, jos sitoumus perutaan tai jos komissiolla on syytä uskoa, että sitä rikotaan; lopullinen polkumyyntitulli otetaan tämän jälkeen käyttöön, jos mainitun asetuksen 8 artiklan 9 kohdassa säädetyt edellytykset täyttyvät.(8) Neuvoa-antavaa komiteaa kuultiin esitettyjen sitoumusten hyväksymisestä ja sen jäsenet esittivät joitakin vastalauseita asian suhteen. Tämän johdosta komissio antoi neuvoston asetuksen (EY) N:o 384/96 8 artiklan 5 kohdan mukaisesti neuvostolle kertomuksen kuulemisen tuloksista ja ehdotti sitoumusten hyväksymistä. Koska neuvosto ei ole kuukauden määräajan kuluessa päättänyt toisin, tämä päätös katsotaan hyväksytyksi.(9) Yhteisön tuotannonalalle ilmoitettiin niistä olennaisista seikoista ja huomioista, joiden perusteella komissio aikoi hyväksyä esitetyt sitoumukset, eikä se ole esittänyt vastalauseita.ON TEHNYT TÄMÄN PÄÄTÖKSEN:1 artikla Hyväksytään sitoumukset, joita ovat CN-koodeihin 7901 11 00, 7901 12 10 ja 7901 12 30 kuuluvan Venäjältä ja Puolasta peräisin olevan muokkaamattoman, seostamattoman sinkin tuontia koskevan polkumyynnin vastaisen menettelyn yhteydessä esittäneet seuraavat yritykset:a) Kombinat Gorniczco-Hutniczy Boleslaw, Bukowno, Puolajab) Huta Cynku "Miasteczko Slaskie", Miasteczko Slaskie, Puola.Näiden sitoumusten hyväksyminen tulee voimaan samana päivänä kuin asetus (EY) N:o 1931/97.2 artikla Päätetään 1 artiklassa tarkoitettuun polkumyynnin vastaiseen menettelyyn liittyvät tutkimukset kyseisessä artiklassa mainittujen yritysten osalta.Tehty Brysselissä 3 päivänä syyskuuta 1997.Komission puolestaLeon BRITTANVarapuheenjohtaja(1) EYVL L 56, 6.3.1996, s. 1(2) EYVL L 317, 6.12.1996, s. 1(3) EYVL L 89, 4.4.1997, s. 6(4) Ks. tämän virallisen lehden sivu 1


title: Komission päätös, annettu 20 päivänä maaliskuuta 2015 , kahden komission edustajan ja kahden varaedustajan nimittämisestä Euroopan lääkeviraston hallintoneuvostoon

text:
               21.3.2015

               FI

               Euroopan unionin virallinen lehti

               C 95/20

         KOMISSION PÄÄTÖS,
   annettu 20 päivänä maaliskuuta 2015,
   kahden komission edustajan ja kahden varaedustajan nimittämisestä Euroopan lääkeviraston hallintoneuvostoon
   (2015/C 95/09)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta 31 päivänä maaliskuuta 2004 annetun Euroopan parlamentin ja neuvoston asetuksen (EY) N:o 726/2004 (1) ja erityisesti sen 65 artiklan 3 kohdan
   sekä katsoo seuraavaa:

               (1)

               Kahden komission edustajan ja kahden varaedustajan nimittämisestä Euroopan lääkeviraston hallintoneuvostoon 14 päivänä joulukuuta 2010 annetulla komission päätöksellä (2) nimitettiin vuonna 2010 kaksi komission edustajaa ja kaksi varaedustajaa Euroopan lääkeviraston, jäljempänä ’lääkevirasto’, hallintoneuvostoon.

               (2)

               Komission organisaatiokaavioon tehtyjen muutosten vuoksi on tarpeen antaa uusi päätös, joka korvaa 14 päivänä joulukuuta 2010 annetun päätöksen ja jolla nimitetään kaksi komission edustajaa ja kaksi varaedustajaa Euroopan lääkeviraston hallintoneuvostoon,

         ON PÄÄTTÄNYT SEURAAVAA:
   1 artikla
   Komissiota edustavat Euroopan lääkeviraston hallintoneuvostossa henkilöt, jotka ovat seuraavissa asemissa ja hoitavat seuraavia tehtäviä:

               1)

               Terveyden ja elintarviketurvallisuuden pääosastosta:

                           a)

                           edustajana terveyden ja elintarviketurvallisuuden pääosaston pääjohtaja;

                           b)

                           varaedustajana sen linjan johtaja, joka vastaa lääkkeistä terveyden ja elintarviketurvallisuuden pääosastolle kuuluvien vastuualueiden puitteissa.

               2)

               Sisämarkkinoiden, teollisuuden, yrittäjyyden ja pk-yritystoiminnan pääosastosta:

                           a)

                           edustajana sen linjan johtaja, joka vastaa lääkkeistä sisämarkkinoiden, teollisuuden, yrittäjyyden ja pk-yritystoiminnan pääosastolle kuuluvien vastuualueiden puitteissa;

                           b)

                           varaedustajana sen yksikön päällikkö, joka vastaa lääkkeistä sisämarkkinoiden, teollisuuden, yrittäjyyden ja pk-yritystoiminnan pääosastolle kuuluvien vastuualueiden puitteissa.

         2 artikla
   Tätä päätöstä sovelletaan 1 artiklassa tarkoitetuissa asemissa tämän päätöksen antamispäivänä vakituisesti tai tilapäisesti oleviin henkilöihin sekä heidän seuraajiinsa.
   3 artikla
   Terveyden ja elintarviketurvallisuuden pääosaston ja sisämarkkinoiden, teollisuuden, yrittäjyyden ja pk-yritystoiminnan pääosaston pääjohtajat ilmoittavat lääkeviraston hallintoneuvoston puheenjohtajalle ja lääkeviraston toimitusjohtajalle niiden henkilöiden nimet, jotka ovat 1 artiklassa tarkoitetuissa asemissa, sekä henkilöiden vaihtumisesta.
   4 artikla
   Kumotaan kahden komission edustajan ja kahden varaedustajan nimittämisestä Euroopan lääkeviraston hallintoneuvostoon 14 päivänä joulukuuta 2010 annettu komission päätös.
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 20 päivänä maaliskuuta 2015.

            Komission puolesta

         Vytenis ANDRIUKAITIS

            Komission jäsen

      (1)  EUVL L 136, 30.4.2004, s. 1.

      (2)  EUVL C 340, 15.12.2010, s. 17.


title: 2010/86/,Euratom: Euroopan parlamentin päätös, tehty 20 päivänä tammikuuta 2010 , Euroopan oikeusasiamiehen valitsemisesta

text:
               12.2.2010

               FI

               Euroopan unionin virallinen lehti

               L 39/4

         EUROOPAN PARLAMENTIN PÄÄTÖS,
   tehty 20 päivänä tammikuuta 2010,
   Euroopan oikeusasiamiehen valitsemisesta
   (2010/86/EU, Euratom)
   EUROOPAN PARLAMENTTI, joka
   ottaa huomioon Euroopan unionin toiminnasta tehdyn sopimuksen ja erityisesti sen 24 artiklan kolmannen kohdan ja 228 artiklan,
   ottaa huomioon Euroopan atomienergiayhteisön perustamissopimuksen ja erityisesti sen 106 a artiklan,
   ottaa huomioon 9 päivänä maaliskuuta 1994 tekemänsä päätöksen 94/262/EHTY, EY, Euratom oikeusasiamiehen tehtävien hoitamista koskevasta ohjesäännöstä ja hänen tehtäviensä hoitamista koskevista yleisistä ehdoista (1),
   ottaa huomioon työjärjestyksen 204 artiklan,
   ottaa huomioon nimitysehdotuspyynnön (2),
   ottaa huomioon 20 päivänä tammikuuta 2010 pidetyssä istunnossa toimitetun äänestyksen,
   ON PÄÄTTÄNYT:
   nimittää Nikiforos DIAMANDOURO Sin Euroopan oikeusasiamieheksi.

      Tehty Strasbourgissa 20 päivänä tammikuuta 2010.

            Euroopan parlamentin puolesta

            Puhemies

         J. BUZEK

      (1)  EYVL L 113, 4.5.1994, s. 15.

      (2)  EUVL C 216, 10.9.2009, s. 7.